CELEX: 62019TN0822
Language: sl
Date: 2019-12-03 00:00:00
Title: Zadeva T-822/19: Tožba, vložena 3. decembra 2019 – Asoliva in Anierac/Komisija

27.1.2020   
            
            
               SL
            
            
               Uradni list Evropske unije
            
            
               C 27/71
            
         
      Tožba, vložena 3. decembra 2019 – Asoliva in Anierac/Komisija
      (Zadeva T-822/19)
      (2020/C 27/72)
      Jezik postopka: španščina
      
         Stranke
      
      
         Tožeči stranki: Asociación Española de la Industria y Comercio Exportador de Aceite de Oliva (Asoliva) (Madrid, Španija) in Asociación Nacional de Industriales Envasadores y Refinadores de Aceites Comestibles (Anierac) (Madrid) (zastopnik: V. Rodríguez Fuentes, odvetnik)
      
         Tožena stranka: Evropska komisija
      
         Predlog
      
      Tožeči stranki Splošnemu sodišču predlagata, naj razglasi ničnost člena 1(1)(b) Izvedbene uredbe Komisije (EU) 2019/1604 z dne 27. septembra 2019 o spremembi Uredbe (EGS) št. 2568/91 o značilnostih oljčnega olja in olja iz oljčnih tropin ter o ustreznih analiznih metodah, ki je bila objavljena v UL 2019, L 250, str. 14.
      
         Tožbeni razlogi in bistvene trditve
      
      Tožeči stranki v utemeljitev tožbe navajata tri razloge.
      
                  1.
               
               
                  Prvi tožbeni razlog: kršitev Pogodb
                  
                              —
                           
                           
                              Tožeči stranki menita, da je z izpodbijanim aktom, ki določa neizpodbojno domnevo o neskladnosti kakovosti oljčnega olja, za katero so določene sankcije, kršeno načelo domneve nedolžnosti iz člena 48 Listine Evropske unije o temeljnih pravicah.
                           
                        
            
                  2.
               
               
                  Drugi tožbeni razlog: kršitev načela pravne varnosti
                  
                              —
                           
                           
                              Tožeči stranki menita, da je z neizpodbojno domnevo o neskladnosti, ki jo določa izpodbijani akt, ogrožena pravna varnost, saj temelji na metodi, ki zaradi nenatančnosti ne omogoča zagotovitve spoštovanja zahtevanega standarda z zadostno zanesljivostjo.
                           
                        
            
                  3.
               
               
                  Tretji tožbeni razlog: kršitev načela sorazmernosti v povezavi s svobodo gospodarske pobude.
                  
                              —
                           
                           
                              Tožeči stranki menita, da je z neizpodbojno domnevo, ki jo določa izpodbijani akt, nesorazmerno omejena svoboda gospodarske pobude, ker je s to domnevo uvedeno omejevanje te pobude na podlagi metode, ki ni natančna, ima pa absolutne posledice, pri čemer niso upoštevane druge obstoječe metode ali dokazi.